Yury Pellya

Yury Pellya (vene keeles Юрий Пелля Juri Pellja; sündinud 3. juulil 1994 Karjala Vabariigis Venemaal) on vene päritolu Soome endine jõutõstja, kes on tulnud noorteklassis Euroopa meistriks ja maailmameistriks ning juunioride Põhjamaade meistriks.

Ta kolis 2006. aastal koos vanematega Karjala maakohast Soome. 2011. aastal sai ta Soome kodanikuks (Soomes on topeltkodakondsus lubatud). Pärast tippspordist loobumist ja abiellumist sai temast 2016. aastal juutuuber.

Elukäik
Tema vaarvanemad olid Põhja-Soomes elanud soomlased, kes 1930. aastate alguses asusid ümber Nõukogude Liitu – Karjala ANSV maapiirkonda, heas usus, et elu seal saab olema kergem. Nende kolmanda põlve järglased juba venestusid. Yury vanemad töötasid sovhoosis, mille osakond asus Miinalas. Pärast Nõukogude Liidu kokkuvarisemist oli 1990. aastatel Karjalas leida tööd maapiirkonnas juba raske. 2000. aastal hakkas Yury isa Soomes tööl käima. 2006. aastal otsustasid Yury vanemad, et võimaluse korral on otstarbekam perega Soome kolida. Esitati vastav taotlus. See rahuldati, sest lisaks soome juurtele oli Yury isal tekkinud Ida-Soome läänis Kitee väikelinnas püsiv töökoht.

12-aastane Yury, kes Karjalas oli Salmi üldhariduskoolis lõpetanud viis klassi, jätkas õpinguid 2006. aastal Kitees Arppe Kooli viiendas klassis. Kuna Yury soome keelt ei osanud, võimaldati talle vene keele tõlk, kes aitas tal tundides kuuldu lahti seletada. Pärast 9. klassi lõpetamist õppis ta kolm aastat kutsekoolis (2011–2014) ehitajaks ja seejärel teenis pool aastat Soome kaitseväes. Alates 2014. aastast töötab ta Rudus Oy Kitee betoonitoodete tehases betoneerijana.

Jõutõstmine
Kui Yury 12-aastaselt Soome elama asus, otsis ta spordiala, millega tegelema hakata. Tema esialgne soov oli õppida võitluskunste, kuid ta jättis selle valiku tegemata, sest arvas, et soome keelt oskamata poleks ta aru saanud treenerite juhendamisest. Ta oli 12 aasta vanuse kohta turske poiss, kaalus 97 kg. Sellepärast valiski ta lihtsama lahenduse: läks jõusaali ja hakkas iseseisvalt treenima. Üksi ja ilma treenerita treenis ta 1,5 aastat. Alles siis sai ta teada, et samas linnas on olemas jõutõstehuviliste treeningusaal (klubi juriidiline nimi Pajarin Puntti Ry, lühend PaPu). Klubis, kus tuntumaks tegijaks oli 1980. aastate maailmameister Hannu Malinen, hakkas Yury regulaarselt treenimas käima. Kolme kuu möödudes oli talle nõu andmas juba soomlasest treener.

Pellya koostöö treener Timo Seppäneniga oli tulemusrikas: aasta pärast näitas Pellya treeningutel tulemusi, millega tuldi Soome meistrivõistlustel noorteklassis kolme parema hulka (Soome noorjõutõstjad olid tollal heal tasemel – MM-i noorteklassis meeskondlikus arvestuses tuli Soome 2010. aastal kaheksandaks ja 2011. aastal kuuendaks ning Teemu Leppänen võitis kehakaalus kuni 105 kg mõlemal aastal MM-i medali). Pellya astus oma klubi kaudu Soome Jõutõsteliidu liikmeks. Kuid kuna Soome kodakondsust tal siis veel ei olnud (seda sai taotleda pärast viis aastat Soomes elamist), siis tuli tal veel aasta aega oodata, enne kui tal lubati esineda Soome meistrivõistlustel. 
pisi|130px|vasakul|Yury Pellya edukaim tõsteviis oli kükk, milles jäi tema parimaks tulemuseks 300 kg (2011)

Võistlemas Soome meistrivõistlustel
17-aastase Yury Pellya debüüt 2011. aasta veebruaris Pietarsaaris Soome noorte ja juunioride meistrivõistlustel lamades surumises tõi talle kuni 17-aastaste noorte seas hõbemedali kaalukategoorias kuni 105 kg tulemusega 165,0 kg. Meistritiitlist jäi teda lahutama vaid 0,5 kilo. Kuu aega hiljem Pornainenis Soome noorte ja juunioride meistrivõistlustel jõutõstmises, kus Pellyast aasta vanem MM-i medalimees Teemu Leppänen sai kulla juunioride klassis, tuli Pellya kuni 17-aastaste seas noortemeistriks, saades kolmevõistluse kogusummas 690,0 kg. Ta kükkis 260,0, surus lamades 160,0 ja tõmbas 280,0 kg. Pellya saavutustest kirjutati nii Soome Põhja-Karjala maakondlikus kui ka Venemaal Karjala vabariiklikus meedias.

Juulis võisteldes kodulinnas Kitees, sai Pellya lamades surumises isiklikuks tippmargiks 170,0 kg, oktoobris võistlustel Sotkamos viis ta enda küki rekordi 295,0 kg-ni ja kolmevõistluse kogusumma rekordi 720,0 kg-ni. 2011. aasta detsembris võistlustel Joensuus püstitas ta kolm Soome kuni 17-aastaste rekordit jõutõstmises kehakaalus kuni 105 kg: kükk 300 kg, lamades surumine 180,0 kg ja kolmevõistluse kogusumma 750 kg.

2012. aastal tuli Pellya Soome noortemeistriks lamades surumises (eraldi alana), kolmevõistluse kogusummas sai hõbemedali. 2013. aastal tuli ta Joensuus Soome juunioride meistriks lamades surumises (eraldi alana) ja 2014. aastal sai juunioride meistrivõistlustel hõbemedali kolmevõistluse kogusummas.

Rahvusvahelised tiitlivõistlused (MM ja EM)
Pärast 2012. aastal toimunud Soome meistrivõistlusi, kus Pellya sai noorteklassis kaks medalit, kutsuti ta Soome koondisse. Sama aasta juunis Taanis Herningis peetud EPF-i noorte ja juunioride Euroopa meistrivõistlustel jõutõstmises võitis Pellya noorteklassis kehakaalus kuni 105 kg kolmevõistluse kogusummaga 752,5 kg kuldmedali. Teisele kohale tulnud Tšehhi sportlast edestas ta rohkem kui 100 kiloga. Lisaks kogusumma kuldmedalile sai ta väikesed kuldmedalid kükis (290,0 kg), lamades surumises (182,5 kg) ja jõutõmbes (280,0 kg). Meeskondlikult oli Soome koondis Venemaa ja Poola järel kolmas.

Kolm kuud pärast Euroopa noortemeistriks tulemist 2012. aasta septembri algul, Poolas Szczyrkis toimunud IPF-i noorte ja juunioride maailmameistrivõistlustel jõutõstmises võitis Pellya noorteklassis kehakaalus kuni 105 kg kolmevõistluse kogusummaga 737,5 kg kuldmedali. Teisele kohale tulnud ameerika jõutõstjat edestas ta enam kui 20 kiloga. Lisaks kogusumma kuldmedalile sai ta kolm väikest medalit: kuldmedali kükis (290,0 kg), hõbemedali jõutõmbes (265,0 kg) ja pronksi lamades surumises (182,5 kg). Meeskondlikult oli Soome kuues (Venemaa oli esimene).

2015. aasta veebruaris tuli Pellya Põhjamaade meistriks klassikalises jõutõstmises juunioride klassis kolmevõistluse kogusummaga 647,5 kg.

Tippspordist lahkumine
Pärast 2015. aastat Pellya võistlusspordiga tegelenud ei ole. 2018. aasta juuni seisuga on tema nimel neli Ida-Soome lääni juunioride rekordit kaalukategoorias 105 kg: (2 klassikalises jõutõstmises ja 2 varustusega jõutõstmises). Klassikalises jõutõstmises: kükis 237,5 kg ja jõutõmbes 280,0 kg (mõlemad püstitatud Salos 2014. aasta märtsis) ning varustusega jõutõstmises: kükis 300,0 kg (püstitatud 2011. aasta detsembris Joensuus) ja jõutõmbes 280,0 kg (2012. aasta juunis Taanis Herningis).

Juutuuber
100px|pisi|YouTube'i hõbenupp, YouTube'i tunnustus juutuuberitele, kelle kanali jälgijate arv on ületanud saja tuhande
2016. aasta oktoobris hakkas Yury Pellya YouTube'i enda tehtud videoid üles laadima. Need olid venekeelsed Soome elu kajastavad videod. 2016. aasta novembris avaldas Pellya video oma korterist sotsiaalmajas. Toona oli kanalil 5000 jälgijat. Video kogus kohe suure arvu vaatamisi ja seda hakati arvukalt jagama. 2017. aasta juuli seisuga oli videot vaadatud 1,7 miljonit ja 2018. aasta juuli seisuga 3,1 miljonit korda. 
2019. aasta juuli seisuga oli tema videokanalil YuraPaPu 260 000 jälgijat.

Juutuuberina tegutseb Pellya tööst vabal ajal, tavaliselt koos abikaasaga, kes teeb sel juhul operaatoritöö. Pellya põhitöö, millega ta perele elatist teenib, on betoneerija amet betoonitoodete tehases.

Viited

Välislingid
Yury Pellya isiklikud rekordid ja võistlustulemused livescoresheet.com (inglise keeles)
17-aastane Yury Pellya kükib 2011. aastal 300-kilose kangiga youtube.com, 3. detsember 2011
Yury Pellja videokanal YuraPaPu youtube.com (vene keeles)

Kategooria:Soome jõutõstjad
Kategooria:Youtube'i-kuulsused
Kategooria:Sündinud 1994